Ńdɔ ǹkúkúmá Sédésias a ngálóm lóe profɛ́d Yeremías á ḿbɛ́ lálā yā Tə́mpɛl. Ǹkúkúmá nyé ai Yeremías nâ: "Mayi wa sílī ńsílí, tə wadím mā dzóm !" 15Yeremías nyé ai Sédésias nâ: "Ngə́ makad wa bə́bə́lá, wayi ma wé; ngə́ mə və́ wa mələ́bə́gá, wǎyǐ kig ma wóg." 16Ńdɔ ǹkúkúmá Sédésias a ngákani Yeremías é sɔŋ nyí á məsoé, nyé nâ: Sɔŋ hə Ǹtondôbə yǎ á və̌ nyé yǎ ā və́ bía ényiŋ bǐ bə̄lə́ dzī, mǎyǐ kig wa wé tɔ ávə́ wā á mɔ́ mə́ é bod báhəle wa ai enyiŋ bá." 17Ńdɔ Yeremías a ngákad Sédésias nâ: "Éyə Ǹtondôbə Zambá Sabaod, Zambá Ísraɛ̂l a kɔ́bɔ ná: Ngə́ ó kwī, o kə́ və̄ wǎmēn á mɔ́ bəzimbi bə́ ńkúkúmá yǎ Babilón, wayi nyii ényiŋ dzóe, eyɔ̌ŋ tē é tísɔn nyí yāyǐ kig tumban á ndóan; myǎyi nyiŋ ai wǎ ai ndâ bod dzoe ésə, ngə́ ó bɔ̄ təge kwí nə̄ ó kə və́ wāmēn á mɔ́ bəzimbi bə́ ńkúkúmá yǎ Babilón, é tísɔn nyí yayi və̂ban á mɔ́ Bəkaldéǎn yā báyi dzɔ tum ndóan, ḿfág wóe, wǎyǐ kig túb á mɔ́ mábán." 19Ńdɔ̄ hḿ ńkūkúmá Sédésias a ngádzó ai Yeremías nâ: "Mə madaŋ mbáda é Yúdɛn bə́ ngádaŋ á ngām Bəkaldéan; bə́ nə ma dzǎm və́ á mɔ́ mábán, bə́ ngátíbili ma." 20Yeremías nyé nâ: "Bâyǐ kig wa və́ á mɔ́ mábán, vógólō kíŋ Ǹtondôbə, ḿból mə̄ hə́ kad wa, eyɔ̌ŋ tē wayi bɔ ḿbəŋ, o nyǐ ényiŋ dzóe. 21Hədá, ngə́ ō bɛ̄n kwí, éyə Ǹtondôbə a lə́dē mā ná: 22É bīníngá bə́sə̄ bə́ ngə́lə́ bə́ tɔ̄á á ndá ǹkúkúmá yǎ Yúda bâyi kə ai bɔ́ á bəzimbi bə́ ńkúkúmá yǎ Babilón, bɔ́ nâ: Bənyɔ bə́mvóé bə́ ngáwân wa, bɔ́ bə́ man yǎ kə !